               EUROPOS KOMISIJA
            Briuselis, 2019 06 04
            COM(2019) 246 final
            2019/0121(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Tarptautinėje vynuogių ir vyno organizacijoje (OIV)

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas susijęs su sprendimu, kuriuo nustatoma pozicija, kurios Sąjungos vardu turi būti laikomasi Tarptautinės vynuogių ir vyno organizacijos (OIV) 2019 m. liepos 19 d. generalinės asamblėjos posėdyje dėl numatomo OIV rezoliucijų, galinčių turėti teisinį poveikį Sąjungos teisei, priėmimo.

               2.Pasiūlymo aplinkybės

               2.1.Ypatingas ES statusas OIV

               Šiuo metu OIV priklauso 47 valstybės, iš kurių 20 valstybių yra Sąjungos valstybės narės. ES nėra OIV narė. Tačiau nuo 2017 m. spalio 20 d. OIV suteikė Sąjungai ypatingą jos Darbo tvarkos taisyklių 4 straipsnyje numatytą statusą, kuris suteikia jai galimybę įsikišti į komisijų, pakomisių ir ekspertų grupių veiklą ir dalyvauti generalinės asamblėjos ir vykdomojo komiteto posėdžiuose.

               2.2.OIV

               Tarptautinė vynuogių ir vyno organizacija (angl. International Organisation of Vine and Wine, OIV) yra tarpvyriausybinė mokslinė ir techninė organizacija, vykdanti veiklą vynuogių ir vyno, vyno gėrimų, valgomųjų vynuogių, razinų ir kitų vynuogių produktų sektoriuje. OIV tikslai yra: i) informuoti apie priemones, kurios padeda atsižvelgti į gamintojams, vartotojams ir kitiems vynuogių ir vyno produktų sektoriaus dalyviams rūpimus klausimus, ii) teikti pagalbą kitoms standartizavimo veiklą vykdančioms tarptautinėms organizacijoms ir iii) padėti tarptautiniu mastu derinti esamus metodus ir standartus.

               2.3.Numatomas OIV aktas

               Kitas OIV generalinės asamblėjos posėdis įvyks 2019 m. liepos 19 d. Šveicarijoje. Šiomis aplinkybėmis ir atsižvelgiant į diskusijas, vykusias ekspertų grupės susitikimuose 2019 m. kovo ir balandžio mėn. Paryžiuje, tikėtina, kad į generalinės asamblėjos darbotvarkę bus įtrauktos šios teisinį poveikį Sąjungos teisei darančios siūlysimos priimti rezoliucijos:

               –rezoliucijos OENO-MICRO 16-594A, kuria nustatomas naujas vynininkystės metodas, projektas ir rezoliucijos OENO-MICRO 17-611, kuria atnaujinami esamo vynininkystės metodo tikslai, projektas. Atsižvelgiant į Reglamento (ES) Nr. 1308/2013
                  1
                80 straipsnio 3 dalies a punktą bei 90 straipsnio 2 dalį ir į Reglamento (EB) Nr. 606/2009
                  2
                9 straipsnį, šios rezoliucijos darys teisinį poveikį Sąjungos teisei;

               –rezoliucijų OENO-TECHNO 15-586, 17-612, 17-613, kuriomis atnaujinami atitinkamų vynininkystės metodų taikymas ir tikslai, projektai, rezoliucijos OENO-TECHNO 18-633, kuria įtraukiamas naujos medžiagos naudojimas taikant esamus vynininkystės metodus, projektas ir rezoliucijos OENO-TECHNO 17-616, kuria nustatomas naujas vyno gamyboje taikomas vynininkystės metodas, projektas. Atsižvelgiant į Reglamento (ES) Nr. 1308/2013 80 straipsnio 3 dalies a punktą ir 90 straipsnio 2 dalį, šios rezoliucijos darys teisinį poveikį Sąjungos teisei;

               –rezoliucijų OENO-SPECIF 17-617, 18-646 and 18-650, kuriomis atnaujinamos taikant vynininkystės metodus naudojamų medžiagų grynumo ir identifikavimo specifikacijos, projektai. Atsižvelgiant į Reglamento (ES) Nr. 1308/2013 80 straipsnio 3 dalies a punktą bei 90 straipsnio 2 dalį ir į Reglamento (EB) Nr. 606/2009 9 straipsnį, šios rezoliucijos darys teisinį poveikį Sąjungos teisei;

               –rezoliucijų OENO-SCMA 16-596, 17-619, 17-621 ir 17-622 ir rezoliucijos OENO-SCMA 17-622, kuriomis nustatomi nauji analizės metodai, projektai. OENO-SCMA 18-638, kuriuo nustatomas naujas analizės metodas ir nustatomas naujas švino kiekio vyne apribojimas. Atsižvelgiant į Reglamento (ES) Nr. 1308/2013 80 straipsnio 3 dalies a punktą ir 80 straipsnio 5 dalį, šios rezoliucijos darys teisinį poveikį Sąjungos teisei.

                  Kaip ir ankstesniais metais, galima tikėtis, kad OIV generalinės asamblėjos darbotvarkė dar bus keičiama ir kad į ją bus įtraukta ir kitų Sąjungos teisei teisinį poveikį darančių rezoliucijų. Siekdama užtikrinti veiksmingą generalinės asamblėjos darbą ir laikytis Sutartyse nustatytų taisyklių, Komisija tinkamu laiku papildys arba iš dalies pakeis šį pasiūlymą, kad Taryba galėtų priimti poziciją, kurios turės būti laikomasi ir dėl šių rezoliucijų.

               3.Pozicija, kurios turi būti laikomasi Sąjungos vardu

               Rezoliucijų projektus, kurie bus pateikti balsuoti per kitą OIV generalinės asamblėjos posėdį, išsamiai aptarė vyno sektoriaus mokslo ir technikos ekspertai. Šių rezoliucijų projektai padeda tarptautiniu mastu derinti vyno standartus, ir jais bus nustatyta sistema, kurią taikant bus užtikrinta sąžininga konkurencija vyno sektoriaus produktų prekybos srityje. Todėl jiems turėtų būti pritarta.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą.“

               SESV 218 straipsnio 9 dalis taikoma neatsižvelgiant į tai, ar Sąjunga yra organo narė arba susitarimo šalis
                  3
               .

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  4
               .

               4.1.2.Taikymas aptariamuoju atveju

               Tarptautinė vynuogių ir vyno organizacija (angl. International Organisation of Vine and Wine, OIV) yra tarpvyriausybinė mokslinė ir techninė organizacija, vykdanti veiklą vynuogių ir vyno, vyno gėrimų, valgomųjų vynuogių, razinų ir kitų vynuogių produktų sektoriuje. Šiuo metu OIV priklauso 46 valstybės, iš kurių 20 valstybių yra Sąjungos valstybės narės. ES nėra OIV narė. Tačiau nuo 2017 m. spalio 20 d. OIV suteikė Sąjungai ypatingą jos Darbo tvarkos taisyklių 4 straipsnyje numatytą statusą, kuris suteikia jai galimybę įsikišti į komisijų, pakomisių ir ekspertų grupių veiklą ir dalyvauti generalinės asamblėjos ir vykdomojo komiteto posėdžiuose.

               Vadovaujantis Europos Parlamento ir Tarybos reglamentu (ES) Nr. 1308/2013 ir Komisijos reglamentu (EB) Nr. 606/2009, tam tikros OIV priimtos ir paskelbtos rezoliucijos daro poveikį Sąjungos teisei. Sąjungos poziciją dėl tų rezoliucijų, kurios susijusios su Sąjungos kompetencijai priskirtais klausimais, turėtų priimti Taryba, o ją išreikšti per OIV posėdžius turėtų OIV priklausančios valstybės narės, kartu veikdamos Sąjungos interesų labui.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomų rezoliucijų projektų tikslas yra susijęs su vyno standartų suderinimu ir atitinkamai – bendrosios žemės ūkio politikos įgyvendinimu. Todėl siūlomo sprendimo materialinis teisinis pagrindas yra SESV 43 straipsnis.

               4.3.Išvada

               Siūlomo sprendimo teisinis pagrindas turėtų būti SESV 43 straipsnis kartu su 218 straipsnio 9 dalimi.

               5.Numatomo akto skelbimas

               Netaikoma

               2019/0121 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Tarptautinėje vynuogių ir vyno organizacijoje (OIV)

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               1.Tarptautinė vynuogių ir vyno organizacija (OIV) kitame savo generalinės asamblėjos posėdyje, kuris įvyks 2019 m. liepos 19 d., svarstys ir galbūt priims rezoliucijas, kurios darys teisinį poveikį Sąjungos teisei. Sąjunga nėra OIV narė. Tačiau 2017 m. spalio 20 d. OIV suteikė Sąjungai ypatingą jos Darbo tvarkos taisyklių 4 straipsnyje numatytą statusą;

               2.OIV priklauso 20 valstybių narių. Tos valstybės narės turi galimybę siūlyti OIV rezoliucijų projektų pakeitimus, o per kitą OIV generalinės asamblėjos posėdį, kuris įvyks 2019 m. liepos 19 d., jų bus paprašyta priimti kai kuriuos OIV rezoliucijų projektus;

               3.Sąjungos poziciją dėl tų rezoliucijų, kurios susijusios su Sąjungos kompetencijai priskirtais klausimais, turėtų priimti Taryba, o ją išreikšti per OIV posėdžius turėtų OIV priklausančios valstybės narės, kartu veikdamos Sąjungos interesų labui;

               4.vadovaujantis Europos Parlamento ir Tarybos reglamentu (ES) Nr. 1308/2013
                  5
                ir Komisijos reglamentu (EB) Nr. 606/2009
                  6
               , tam tikros OIV priimtos ir paskelbtos rezoliucijos daro poveikį Sąjungos teisei;

               5.Reglamento (ES) Nr. 1308/2013 80 straipsnio 3 dalies a punkte nustatyta, kad Komisija, suteikdama leidimą naudoti vynininkystės metodus, turi atsižvelgti į OIV rekomenduojamus ir paskelbtus vynininkystės ir analizės metodus;

               6.Reglamento (ES) Nr. 1308/2013 80 straipsnio 5 dalyje nustatyta, kad Komisijos nustatomi analizės metodai, taikomi nustatant vyno sektoriaus produktų sudėtį, turi būti grindžiami atitinkamais OIV rekomenduojamais ir paskelbtais metodais, išskyrus tuos atvejus, kai, atsižvelgiant į Sąjungos siekiamą tikslą, OIV metodai būtų neveiksmingi arba netinkami;

               7.Reglamento (ES) Nr. 1308/2013 90 straipsnio 2 dalyje numatyta, kad į Sąjungą importuojami vyno sektoriaus produktai turi būti gaminami laikantis Sąjungos pagal šį reglamentą patvirtintų vynininkystės metodų arba – iki metodų patvirtinimo – laikantis OIV rekomenduojamų ir paskelbtų vynininkystės metodų;

               8.Reglamento (EB) Nr. 606/2009 9 straipsnyje nustatyta, kad, jeigu Komisija nėra nustačiusi taikant vynininkystės metodus naudojamų medžiagų grynumo ir identifikavimo specifikacijų, tomis specifikacijomis laikomos OIV nustatytos ir paskelbtos specifikacijos;

               9.Rezoliucijos OENO-MICRO 16-594A projektu nustatomas naujas vynininkystės metodas. Rezoliucijos OENO-MICRO 17-611 projektu atnaujinami dabartinio vynininkystės metodo tikslai. Atsižvelgiant į Reglamento (ES) Nr. 1308/2013 80 straipsnio 3 dalies a punktą bei 90 straipsnio 2 dalį ir į Reglamento (EB) Nr. 606/2009 9 straipsnį, šios rezoliucijos darys teisinį poveikį Sąjungos teisei;

               10.rezoliucijų OENO-TECHNO 15-586, 17-612 ir 17-613 projektais atnaujinamos atitinkamų vynininkystės metodų taikymo sritys ir tikslai. Rezoliucijos OENO-TECHNO 18-633 projektu įtraukiamas naujos medžiagos naudojimas taikant esamus vynininkystės metodus. Rezoliucijos OENO-TECHNO 17-616 projektu nustatomas naujas vyno gamyboje taikomas vynininkystės metodas. Atsižvelgiant į Reglamento (ES) Nr. 1308/2013 80 straipsnio 3 dalies a punktą ir 90 straipsnio 2 dalį, šios rezoliucijos darys teisinį poveikį Sąjungos teisei;

               11.Rezoliucijų OENO-SPECIF 17-617, 18-646, 18-650 ir 16-604 projektais nustatomos taikant vynininkystės metodus naudojamų medžiagų grynumo ir identifikavimo specifikacijos. Atsižvelgiant į Reglamento (ES) Nr. 1308/2013 80 straipsnio 3 dalies a punktą bei 90 straipsnio 2 dalį ir į Reglamento (EB) Nr. 606/2009 9 straipsnį, šios rezoliucijos darys teisinį poveikį Sąjungos teisei;

               12.rezoliucijų OENO-SCMA 16-596, 17-619, 17-621 ir 17-622 projektais nustatomi analizės metodai. Rezoliucijos OENO-SCMA 18-638 metodu nustatomas naujas analizės metodas ir nustatomas naujas švino kiekio vyne apribojimas. Atsižvelgiant į Reglamento (ES) Nr. 1308/2013 80 straipsnio 3 dalies a punktą ir 80 straipsnio 5 dalį, šios rezoliucijos darys teisinį poveikį Sąjungos teisei;

               13.šių rezoliucijų projektus išsamiai apsvarstė vyno sektoriaus mokslo ir technikos ekspertai. Šių rezoliucijų projektai padeda tarptautiniu mastu derinti vyno standartus, ir jais bus nustatyta sistema, kurią taikant bus užtikrinta sąžininga konkurencija vyno sektoriaus produktų prekybos srityje. Todėl jiems turėtų būti pritarta;

               14.siekiant užtikrinti reikiamą lankstumą prieš OIV generalinės asamblėjos posėdį vykstančiose derybose, OIV priklausančioms valstybėms narėms turėtų būti leista pritarti šių rezoliucijų pakeitimams, jeigu jais nekeičiama rezoliucijų esmė,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi OIV generalinės asamblėjos 2019 m. liepos 19 d. posėdyje, yra išdėstyta priede ir ją išreiškia OIV priklausančios valstybės narės, kartu veikdamos Sąjungos interesų labui.

               2 straipsnis

               1.Jei 1 straipsnyje nurodytai pozicijai gali turėti įtakos nauja mokslinė arba techninė informacija, pateikta prieš arba per OIV posėdžius, OIV priklausančios valstybės narės prašo atidėti balsavimą OIV generalinės asamblėjos posėdyje iki tol, kol remiantis naujais duomenimis bus nustatyta Sąjungos pozicija.

               2.Suderinusios, visų pirma vietoje, nuomones, OIV priklausančios valstybės narės, kartu veikdamos Sąjungos interesų labui, gali be papildomo Tarybos sprendimo, kuriuo nustatoma Sąjungos pozicija, pritarti priede nurodytų rezoliucijų projektų pakeitimams, jeigu jais nekeičiama rezoliucijų esmė.

               3 straipsnis

               Šis sprendimas skirtas valstybėms narėms.

               Priimta Briuselyje

                     Tarybos vardu

                     Pirmininkas

                     (1)

                        2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671).

                     (2)

                        2009 m. liepos 10 d. Komisijos reglamentas (EB) Nr. 606/2009, kuriuo nustatoma tam tikra Tarybos reglamento (EB) Nr. 479/2008 taikymo vynuogių produktų kategorijoms, vynininkystės metodams ir jų apribojimams tvarka (OL L 193, 2009 7 24, p. 1).

                     (3)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 64 punktas.

                     (4)

                        2014 m. spalio 7 d. Teisingumo Teismo sprendimo byloje Vokietija prieš Tarybą, C-399/12, ECLI:EU:C:2014:2258, 61–64 punktai.

                     (5)

                        2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671).

                     (6)

                        2009 m. liepos 10 d. Komisijos reglamentas (EB) Nr. 606/2009, kuriuo nustatoma tam tikra Tarybos reglamento (EB) Nr. 479/2008 taikymo vynuogių produktų kategorijoms, vynininkystės metodams ir jų apribojimams tvarka (OL L 193, 2009 7 24, p. 1).

    ---documentbreak---

               EUROPOS KOMISIJA
            Briuselis, 2019 06 04
            COM(2019) 246 final
            PRIEDAS
            prie
            Pasiūlymo dėlTARYBOS SPRENDIMO
            dėl pozicijos, kurios Europos Sąjungos vardu turi būti laikomasi Tarptautinėje vynuogių ir vyno organizacijoje (OIV)

               PRIEDAS

               7 etapo rezoliucijų projektų sąrašas, dėl kurio bus balsuojama 2019 m. liepos mėn. OIV generalinėje asamblėjoje

                        Rezoliucijos Nr.

                        Etapas

                        Pavadinimas

                        OENO-MICRO 16-594A

                        7

                        Nesukultūrintų mikroorganizmų panaikinimas vynuogėse ir misose taikant nenuolatinius aukšto slėgio procesus (aukštą hidrostatinį slėgį – HHP)

                        OENO-MICRO 17-611

                        7

                        Nurūgštinimas naudojant pieno rūgšties bakteriją

                        OENO-TECHNO 15-586

                        7

                        OIV karboksimetilceliuliozės apribojimai – atnaujinimas

                        OENO-TECHNO 17-612

                        7

                        Vynininkystės metodo atnaujinimas dėl tanino įmaišymo į misas

                        OENO-TECHNO 17-613

                        7

                        Vynininkystės metodo atnaujinimas dėl tanino įmaišymo į vynus

                        OENO-TECHNO 17-616

                        7

                        Fenolio ir (arba) aromatinių junginių ekstrahavimas vynuogėse naudojant ultragarsą

                        OENO-TECHNO 18-633

                        7

                        Bylos 2.3.2 atnaujinimas Fermentacijos aktyvikliai: maistinė celiuliozė (nuo 3 etapo)

                        OENO-SPECIF 17-617

                        7

                        Koloidinio silicio dioksido monografijos ir atitinkamų vynininkystės metodų tarptautinio kodo atnaujinimas

                        OENO-SPECIF 18-646

                        7

                        E-COEI-1-POTBIS dokumentacijos dėl kalio hidrosulfito atnaujinimas

                        OENO-SPECIF 18-650

                        7

                        Dokumentacijos dėl F-COEI-1-OEUALB kiaušinio albumino – sausosios medžiagos kiekio ir kiaušinio albumino pH atnaujinimas

                        OENO-SCMA 16-596

                        7

                        Ftalatų kiekio vynuose analizės patvirtinimas (OIV-OENO 477–2013)

                        OENO-SCMA 17-619

                        7

                        Kalio poliaspartato kiekio vyne nustatymo metodas taikant efektyviąją skysčių chromatografiją kartu su fluorosenciniu detektoriumi

                        OENO-SCMA 17-621

                        7

                        Acto rūgšties nustatymas vynuose taikant automatizuotą enzimų metodą

                        OENO-SCMA 17-622

                        7

                        D-gliukono rūgšties vynuose ir misose nustatymas taikant enzimų metodą

                        OENO-SCMA 18-638

                        7

                        Švino apribojimo vynuose atnaujinimas (pradedant 3 etapu).


               EUROPOS KOMISIJA
            Briuselis, 2019 07 25
            COM(2019) 347 final
            2019/0159(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi pagal Tarpinį susitarimą dėl Europos bendrijos bei jos valstybių narių ir Centrinės Afrikos ekonominės partnerystės susitarimo sudarymo įsteigtame EPS komitete, dėl tarpininkavimo darbo tvarkos taisyklių, arbitražo darbo tvarkos taisyklių ir arbitrų elgesio kodekso priėmimo

               AIŠKINAMASIS MEMORANDUMAS

               1.Pasiūlymo dalykas

               Šiame pasiūlyme išdėstomas sprendimas dėl pozicijos, kurios Europos Sąjungos (toliau – Sąjunga) vardu turi būti laikomasi pagal Tarpinį susitarimą dėl Europos bendrijos bei jos valstybių narių ir Centrinės Afrikos ekonominės partnerystės susitarimo sudarymo
                  1
                (toliau – Susitarimas) įsteigtame EPS komitete, dėl numatomo tarpininkavimo darbo tvarkos taisyklių, arbitražo darbo tvarkos taisyklių ir arbitrų elgesio kodekso priėmimo.

               2.Pasiūlymo aplinkybės

               2.1.ES ir Centrinės Afrikos tarpinis ekonominės partnerystės susitarimas

                  Susitarimo tikslas – nustatyti pradinę visapusiško regioninio ekonominės partnerystės susitarimo sistemą, kuri atitiktų Kotonu susitarimą. Centrinės Afrikos Šalį kol kas sudaro Kamerūno Respublika. Susitarimas laikinai taikomas nuo 2014 m. rugpjūčio 4 d.

               2.2.EPS komitetas

                  EPS komitetas yra jungtinis Susitarimo institucinis organas. Susitarimo 92 straipsnyje nustatyta, kad EPS komitetas atsako už visų Susitarimo taikymo sričių administravimą ir jame nurodytų užduočių vykdymą. Sprendimus EPS komitetas priima bendru sutarimu. EPS komiteto veikla aprašyta jo darbo tvarkos taisyklėse
                     2
                  .

               2.3.EPS komiteto numatomas aktas

                  Per penktąjį posėdį [data] EPS komitetas turi priimti sprendimą dėl ginčų sprendimo tvarkos (toliau – numatomas aktas).

                  Susitarimo 80 straipsnio 1 dalyje nustatyta: „3 skyriuje nustatytai ginčų sprendimo tvarkai taikomos darbo tvarkos taisyklės ir elgesio kodeksas, kuriuos priima EPS komitetas.“

                  Susitarimo 88 straipsnyje nustatyta: „EPS komitetas gali priimti sprendimus dėl šios antraštinės dalies ir jos priedų keitimo.“

                  Numatomo akto tikslas – nustatyti Susitarimo VI antraštinėje dalyje nurodytų veiksmų įgyvendinimo taisykles ir tvarką, siekiant išvengti galimų Šalių ginčų ir juos spręsti. Šių taisyklių patvirtinimas yra esminis elementas siekiant užbaigti kurti Susitarimo ginčų sprendimo ir ginčų vengimo nuostatų veikimo sistemą.

               3.Pozicija, kurios turi būti laikomasi Sąjungos vardu

                  Šiame Tarybos sprendimo pasiūlyme nustatoma pozicija, kurios Sąjungos vardu turi būti laikomasi pagal Tarpinį susitarimą dėl Europos bendrijos bei jos valstybių narių ir Centrinės Afrikos ekonominės partnerystės susitarimo sudarymo įsteigtame EPS komitete, dėl tarpininkavimo darbo tvarkos taisyklių, arbitražo darbo tvarkos taisyklių ir arbitrų elgesio kodekso nustatymo.

                  Susitarimo Šalys susitarė dėl šio sprendimo projekto, jį parafavo ketvirtajame EPS komiteto posėdyje 2019 m. vasario 18–19 d. ir, jei bus patvirtintas laikantis Europos Sąjungos sprendimų priėmimo tvarkos, jis turėtų būti priimtas kitame EPS komiteto posėdyje, kuris turėtų įvykti 2019 m. pabaigoje.

                  Šis sprendimas yra būtinas, kad būtų galima pradėti taikyti VI antraštinės dalies ginčų vengimo ir sprendimo nuostatas, taigi ir užtikrinti sklandų Susitarimo įgyvendinimą.

               4.Teisinis pagrindas

               4.1.Procedūrinis teisinis pagrindas

               4.1.1.Principai

                  Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

                  Sąvoka „teisinę galią turintys aktai“ apima aktus, turinčius teisinę galią pagal tarptautinės teisės normas, kuriomis reglamentuojama atitinkamo organo veikla. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų turinį“
                     3
                  .

               4.1.2.Taikymas nagrinėjamu atveju

                  EPS komitetas yra susitarimu, tai yra Tarpiniu susitarimu dėl Europos bendrijos bei jos valstybių narių ir Centrinės Afrikos ekonominės partnerystės susitarimo sudarymo, įsteigtas organas.

                  Aktas, kurį EPS komiteto prašoma priimti, yra teisinę galią turintis aktas. Vadovaujantis Susitarimo 80 ir 88 straipsniais, numatomas aktas bus privalomas pagal tarptautinę teisę.

                  Numatomu aktu Susitarimo institucinė struktūra nepapildoma ir nekeičiama.

                  Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

                  Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas nagrinėjamu atveju

                  Pagrindinis numatomo akto tikslas ir turinys yra susiję su bendra prekybos politika. Todėl siūlomo sprendimo materialinis teisinis pagrindas yra SESV 207 straipsnis.

               4.3.Išvada

               Siūlomo sprendimo teisinis pagrindas turėtų būti SESV 207 straipsnio 4 dalies pirma pastraipa kartu su SESV 218 straipsnio 9 dalimi.

               2019/0159 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi pagal Tarpinį susitarimą dėl Europos bendrijos bei jos valstybių narių ir Centrinės Afrikos ekonominės partnerystės susitarimo sudarymo įsteigtame EPS komitete, dėl tarpininkavimo darbo tvarkos taisyklių, arbitražo darbo tvarkos taisyklių ir arbitrų elgesio kodekso priėmimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo (toliau – SESV), ypač į jos 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdama į Tarpinį susitarimą dėl Europos bendrijos bei jos valstybių narių ir Centrinės Afrikos ekonominės partnerystės susitarimo sudarymo
                  4
                (toliau – Susitarimas),

               atsižvelgdama į Europos Komisijos pasiūlymą,

               kadangi:

               (1)Susitarimas Europos Sąjungos (toliau – Sąjunga) vardu sudarytas Sprendimu 2009/152/EB
                  5
                ir laikinai taikomas nuo 2014 m. rugpjūčio 4 d.;

               (2)pagal Susitarimo 80 straipsnio 1 dalį EPS komitetas nustato darbo tvarkos taisykles ir elgesio kodeksą;

               (3)vadovaujantis Susitarimo 88 straipsniu, EPS komitetas gali priimti sprendimus dėl Susitarimo VI antraštinės dalies ir jos priedų keitimo;

               (4)[data] metiniame posėdyje EPS komiteto prašoma priimti sprendimą, kuriuo nustatomos tarpininkavimo ir arbitražo darbo tvarkos taisyklės ir arbitrų elgesio kodeksas;

               (5)tikslinga nustatyti poziciją, kurios Sąjungos vardu turi būti laikomasi EPS komitete, nes numatomas sprendimas bus privalomas Sąjungai,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi EPS komitete, grindžiama prie šio sprendimo pridedamu EPS komiteto sprendimo dėl tarpininkavimo ir arbitražo darbo tvarkos taisyklių ir arbitrų elgesio kodekso projektu.

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        OL L 57, 2009 2 28, p. 2.

                     (2)

                        OL L 17, 2017 1 21, p. 46.

                     (3)

                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 61–64 punktai.

                     (4)

                        OL L 57, 2009 2 28, p. 2.

                     (5)

                        OL L 57, 2009 2 28, p. 1.

    ---documentbreak---

               EUROPOS KOMISIJA
            Briuselis, 2019 07 25
            COM(2019) 347 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi pagal Tarpinį susitarimą dėl Europos bendrijos bei jos valstybių narių ir Centrinės Afrikos ekonominės partnerystės susitarimo sudarymo įsteigtame EPS komitete, dėl tarpininkavimo darbo tvarkos taisyklių, arbitražo darbo tvarkos taisyklių ir arbitrų elgesio kodekso priėmimo

               PRIEDAS

               EPS KOMITETO,
                  įsteigto pagal Tarpinį susitarimą dėl Europos bendrijos
                  bei jos valstybių narių ir Centrinės Afrikos
                  ekonominės partnerystės susitarimo sudarymo,

               2019 m. xxx Sprendimas Nr. x

               dėl tarpininkavimo darbo tvarkos taisyklių, arbitražo darbo tvarkos taisyklių ir arbitrų elgesio kodekso priėmimo

               EPS KOMITETAS,

               atsižvelgdamas į Tarpinį susitarimą dėl Europos bendrijos bei jos valstybių narių ir Centrinės Afrikos ekonominės partnerystės susitarimo sudarymo (toliau – Susitarimas), kuris buvo pasirašytas 2009 m. sausio 15 d. Briuselyje ir laikinai taikomas nuo 2014 m. rugpjūčio 4 d., ypač į jo 80 straipsnio 1 dalį ir 88 straipsnį,

               kadangi:

               1)pagal Susitarimą ir šį sprendimą Centrinės Afrikos šalį sudaro Kamerūno Respublika;

               2)Susitarimo 80 straipsnio 1 dalyje nustatyta, kad VI antraštinės dalies (Ginčų prevencija ir sprendimas) 3 skyriuje (Ginčų sprendimo tvarka) numatytą ginčų sprendimo tvarką ir arbitrų elgesio kodeksą priima EPS komitetas;

               3)Susitarimo 88 straipsnyje nustatyta, kad EPS komitetas gali priimti sprendimus dėl VI antraštinės dalies (Ginčų prevencija ir sprendimas) ir jos priedų keitimo,

               NUSPRENDĖ:

               1 straipsnis

               Šio sprendimo I priede išdėstytos tarpininkavimo darbo tvarkos taisyklės nustatomos kaip Susitarimo IV priedas.

               Šio sprendimo II priede išdėstytos arbitražo darbo tvarkos taisyklės nustatomos kaip Susitarimo V priedas.

               Šio sprendimo III priede išdėstytas arbitrų elgesio kodeksas nustatomas kaip Susitarimo VI priedas.

               Šios darbo tvarkos taisyklės ir elgesio kodeksas neturi poveikio kitoms konkrečioms Susitarime nustatytoms taisyklėms arba taisyklėms, kurias gali priimti EPS komitetas.

               2 straipsnis

               Šis sprendimas įsigalioja jo pasirašymo dieną.

               Priimta xxx xxx

                        Kamerūno Respublikos vardu

                        Europos Sąjungos vardu

                        Alamine Ousmane MEY

                        Cecilia MALMSTRÖM

               I PRIEDAS

               TARPININKAVIMO DARBO TVARKOS TAISYKLĖS

               1 straipsnis

               Taikymo sritis

               1.Šių darbo tvarkos taisyklių nuostatomis papildomas ir patikslinamas Tarpinis susitarimas dėl Europos bendrijos bei jos valstybių narių ir Centrinės Afrikos ekonominės partnerystės susitarimo sudarymo, visų pirma jo 69 straipsnis dėl tarpininkavimo.

               2.Toliau išdėstytomis taisyklėmis siekiama sudaryti Šalims galimybę išspręsti ginčus, kurie gali tarp jų kilti, priimant abiem pusėms priimtiną sprendimą, dėl kurio susitariama taikant išsamią ir greitą tarpininkavimo procedūrą.

               3.Pagal šias darbo tvarkos taisykles tarpininkavimas – tai bet koks procesas, nepriklausomai nuo to, kaip jis pavadintas, per kurį šalys prašo tarpininko, kad jis padėtų draugiškai išspręsti ginčą.

               2 straipsnis

               Procedūros pradžia

               1.Šalis gali bet kuriuo metu raštu prašyti Šalių pradėti tarpininkavimo procedūrą. Prašyme pateikiama pakankamai informacijos, kad būtų aiškūs Šalies ieškovės motyvai. Prašyme taip pat:

               a)nurodoma konkreti ginčijama priemonė;

               b)nurodomas įtariamas neigiamas poveikis, kurį, Šalies ieškovės teigimu, priemonė padarė arba padarys Šalių tarpusavio prekybai;

               c)paaiškinama, kaip, Šalies ieškovės nuomone, šis poveikis yra susijęs su priemone.

               2.Tarpininkavimo procedūra gali būti inicijuota tik Šalių bendru sutarimu. Jei Šalis prašo pradėti tarpininkavimo procedūrą pagal 1 dalį, kita Šalis apsvarsto šį prašymą ir atsako raštu per 5 dienas nuo jo gavimo. Jei tai nepadaroma, prašymas laikomas atmestu.

               3 straipsnis

               Tarpininko atranka

               1.Šalys tarpininką išrenka bendru sutarimu tarpininkavimo procedūros pradžioje, ne vėliau kaip per 15 dienų nuo atsakymo į tarpininkavimo prašymą gavimo.

               2.Jei Šalys nesusitaria kitaip, tarpininkas negali būti kurios nors iš Šalių pilietis.

               3.Tarpininkas rašytiniu pareiškimu patvirtina savo nepriklausomumą, nešališkumą ir tai, kad jis gali vykdyti tarpininkavimo procedūrą.

               4.Tarpininkas turi laikytis arbitrų elgesio kodekso su reikiamais pakeitimais.

               4 straipsnis

               Tarpininkavimo procedūros eiga

               1.Tarpininkas nešališkai ir skaidriai padeda Šalims išsiaiškinti su priemone susijusius klausimus ir jos galimą poveikį prekybai ir pasiekti abiem pusėms priimtiną sprendimą.

               2.Tarpininkas gali nuspręsti dėl tinkamiausio būdo išaiškinti su atitinkama priemone susijusius klausimus ir jos galimą poveikį prekybai. Visų pirma jis gali rengti Šalių susitikimus, su jomis kartu ar atskirai konsultuotis, prašyti atitinkamų ekspertų ir suinteresuotųjų šalių pagalbos arba konsultacijų ir teikti papildomą Šalių prašomą pagalbą. Tačiau prieš prašydamas atitinkamų ekspertų ir suinteresuotųjų šalių pagalbos arba konsultacijų, tarpininkas pasikonsultuoja su Šalimis. Jei tarpininkas nori susitikti arba pasikalbėti ir (arba) pasikonsultuoti su viena iš Šalių atskirai, jis apie tai iš anksto arba kuo greičiau po vienašalio susitikimo ar pokalbio praneša kitai Šaliai.

               3.Tarpininkas gali patarti arba pasiūlyti Šalims apsvarstyti sprendimą, kurį jos gali priimti arba atmesti, arba netgi susitarti dėl kito sprendimo. Tačiau tarpininkas jokiu būdu nepataria ir neteikia pastabų dėl ginčijamos priemonės atitikties šiam Susitarimui.

               4.Tarpininkavimo procedūra vyksta Šalies, kuriai pateiktas prašymas, teritorijoje arba, Šalių bendru sutarimu, bet kokioje kitoje vietoje ar kitomis priemonėmis.

               5.Šalys stengiasi pasiekti abiem pusėms priimtiną sprendimą per 60 dienų nuo tarpininko paskyrimo. Kol galutinis sprendimas nepriimtas, Šalys gali svarstyti galimus laikinus sprendimus, ypač jeigu priemonė susijusi su gendančiomis prekėmis.

               6.Sprendimas gali būti priimtas EPS komiteto sprendimu. Abiem pusėms priimtini sprendimai skelbiami viešai, nebent Šalys nuspręstų kitaip. Tačiau visuomenei skirtoje versijoje negali būti informacijos, kurią viena iš Šalių laiko konfidencialia.

               7.Šalims paprašius, tarpininkas joms raštu pateikia faktinės ataskaitos projektą, kuriame išdėstoma per procedūrą nagrinėjamos priemonės santrauka ir abiem pusėms priimtinas sprendimas, kuris yra galutinis procedūros rezultatas, taip pat nurodomi galimi tarpiniai sprendimai. Tarpininkas suteikia Šalims galimybę per 15 dienų pateikti pastabų dėl ataskaitos projekto. Apsvarstęs per šį terminą Šalių pateiktas pastabas tarpininkas per 15 dienų joms raštu pateikia galutinę faktinę ataskaitą. Faktinėje ataskaitoje tarpininkas neaiškina Susitarimo.

               5 straipsnis

               Tarpininkavimo procedūros užbaigimas

               Procedūra baigiama:

               a)Šalims priėmus abiem pusėms priimtiną sprendimą – jo priėmimo dieną;

               b)po konsultacijų su ginčo šalimis – rašytiniu tarpininko pareiškimu, kuriame nurodoma, kad toliau tęsti tarpininkavimą neverta, – to pareiškimo priėmimo dieną;

               c)rašytiniu Šalies pareiškimu, kuris pateikiamas išnagrinėjus abipusiškai priimtinus sprendimus per tarpininkavimo procedūrą ir apsvarsčius visus tarpininko patarimus ir sprendimus, – to pareiškimo priėmimo dieną. Toks pareiškimas negali būti pateiktas nepasibaigus šių darbo tvarkos taisyklių 4 straipsnio 5 dalyje nustatytam terminui;

               d)bendru Šalių susitarimu bet kuriuo procedūros etapu – tokio susitarimo dieną.

               6 straipsnis

               Abiem pusėms priimtino sprendimo įgyvendinimas

               1.Jei Šalys susitaria dėl sprendimo, kiekviena Šalis imasi būtinų priemonių jam įgyvendinti per nustatytą laikotarpį.

               2.Įgyvendinančioji Šalis per nustatytą laikotarpį raštu praneša kitai Šaliai apie bet kokius veiksmus ar priemones, kurių imtasi abiem pusėms priimtinam sprendimui įgyvendinti.

               7 straipsnis

               Konfidencialumas ir ryšys su ginčų sprendimo procedūra

               1.Visa su tarpininkavimo procedūra susijusi informacija laikoma konfidencialia, išskyrus atvejus, kai ją atskleisti būtina pagal teisės aktus arba siekiant įgyvendinti ar vykdyti per tarpininkavimo procedūrą priimtą susitarimą.

               2.Jeigu Šalys nesusitaria kitaip ir nedarant poveikio šių darbo tvarkos taisyklių 4 straipsnio 6 daliai, visi procedūros etapai, įskaitant konsultacijas ar pasiūlytus sprendimus, yra konfidencialūs. Tačiau bet kuri Šalis gali paviešinti, kad vyksta tarpininkavimo procedūra. Konfidencialumo prievolė neapima viešai prieinamos faktinės informacijos.

               3.Tarpininkavimo procedūra nedaromas poveikis Šalių teisėms ir prievolėms pagal Susitarimo nuostatas dėl ginčų sprendimo ar kitus susitarimus.

               4.Prieš pradedant tarpininkavimo procedūrą konsultuotis neprivaloma. Tačiau paprastai prieš inicijuodama šią procedūrą Šalis turėtų pasinaudoti kitomis Susitarime pateiktomis bendradarbiavimo ar konsultacijų nuostatomis.

               5.Per kitas ginčų sprendimo procedūras pagal Susitarimą arba bet kokius kitus susitarimus Šalis pagrindimui nenaudoja ar neteikia kaip įrodymų toliau išvardytų dalykų, o arbitrų kolegija į juos neatsižvelgia:

               a)pozicijos, kurią kita Šalis patvirtina per tarpininkavimo procedūrą, arba informacijos, gautos taikant šių darbo tvarkos taisyklių 4 straipsnio 1 ir 2 dalis;

               b)to, kad kita Šalis nurodė norinti sutikti su sprendimu dėl priemonės, dėl kurios buvo pradėta tarpininkavimo procedūra, arba

               c)tarpininko pateiktų patarimų ar pasiūlymų.

               6.Jei Šalys nesusitaria kitaip, tarpininkas negali būti arbitrų kolegijos nariu ginčų sprendimo procedūroje, pradėtoje pagal Susitarimą arba PPO susitarimą, susijusioje su tuo pačiu klausimu, dėl kurio jis veikė kaip tarpininkas.

               8 straipsnis

               Arbitražo darbo tvarkos taisyklės

               Mutatis mutandis taikomi arbitražo darbo tvarkos taisyklių 3 straipsnis (Pranešimai, nedarant poveikio 4 straipsnio 2 daliai), 15 straipsnis (Sąnaudos), 16 straipsnis (Procedūros darbo kalba, vertimas raštu ir žodžiu) ir 17 straipsnis (Terminų nustatymas).

               9 straipsnis

               Peržiūra

               Praėjus penkeriems metams nuo šio sprendimo įsigaliojimo Šalys, atsižvelgdamos į įgytą patirtį ir atitinkamų PPO priemonių raidą, konsultuojasi tarpusavyje dėl poreikio keisti tarpininkavimo tvarką.

               II PRIEDAS

               ARBITRAŽO DARBO TVARKOS TAISYKLĖS

               1 straipsnis

               Apibrėžtys

               Darbo tvarkos taisyklėse vartojamų sąvokų apibrėžtys:

               patarėjas – asmuo, Šalies pasamdytas patarti arba padėti Šaliai klausimais, susijusiais su arbitražo procedūra;

               arbitrų kolegija – speciali kolegija, sudaryta pagal Susitarimo 71 straipsnį;

               arbitras – specialios arbitrų kolegijos, sudarytos pagal Susitarimo 71 straipsnį, narys;

               padėjėjas – fizinis asmuo, kuris arbitro nustatytomis sąlygomis atlieka tyrimus ar padeda arbitrui;

               diena – kalendorinė diena, jeigu nenurodyta kitaip;

               Šalies atstovas – Šalies ministerijos ar kitos vyriausybinės organizacijos ar bet kurios kitos viešojo sektoriaus įstaigos darbuotojas ar kitas jos skirtas asmuo, kuris atstovauja Šaliai ginče dėl Susitarimo;

               Šalis atsakovė – Šalis, kuri, kaip teigiama, pažeidė Susitarimo 67 straipsnyje nurodytas nuostatas;

               Šalis ieškovė – Šalis, kuri prašo sudaryti arbitrų kolegiją pagal Susitarimo 70 straipsnį.

               2 straipsnis

               Taikymo sritis

               1.Šių darbo tvarkos taisyklių nuostatomis papildomas ir patikslinamas Tarpinis susitarimas dėl Europos bendrijos bei jos valstybių narių ir Centrinės Afrikos ekonominės partnerystės susitarimo sudarymo, visų pirma jo 70 ir tolesni straipsniai dėl arbitražo.

               2.Toliau išdėstytomis taisyklėmis siekiama sudaryti Šalims galimybę išspręsti ginčus, kurie gali tarp jų kilti, priimant abiem pusėms priimtiną sprendimą, dėl kurio susitariama taikant arbitražo tvarką.

               3.Visos Šalys, įgyvendinant Tarpinį susitarimą dėl Europos bendrijos bei jos valstybių narių ir Centrinės Afrikos ekonominės partnerystės susitarimo sudarymo, gali pasinaudoti arbitražu siekdamos išspręsti ginčus, kurie gali tarp jų kilti.

               3 straipsnis

               Pranešimai

               1.Visi prašymai, pranešimai, rašytiniai pareiškimai ar kiti dokumentai, kuriuos pateikė:

               a)arbitrų kolegija, siunčiami abiem Šalims tuo pačiu metu;

               b)Šalis arbitrų kolegijai (jų kopijos), siunčiami kitai Šaliai tuo pačiu metu, ir

               c)Šalis kitai Šaliai (jų kopijos), atitinkamai siunčiami arbitrų kolegijai tuo pačiu metu.

               2.Visi šio straipsnio 1 dalyje nurodyti pranešimai siunčiami e. paštu arba, tam tikrais atvejais, bet kokiomis kitomis ryšio priemonėmis, kurias naudojant yra numatytas išsiunčiamų dokumentų registravimas. Jei neįrodyta kitaip, toks pranešimas laikomas pateiktu jo išsiuntimo dieną.

               3.Visi pranešimai siunčiami atitinkamai Europos Sąjungos Europos Komisijos Prekybos generaliniam direktoratui ir Kamerūno ministerijai, atsakingai už EPS įgyvendinimą.

               4.Prašyme, pranešime, rašytiniame pareiškime ar kitame su ginčo nagrinėjimu arbitražo tvarka susijusiame dokumente rastos smulkios korektūros klaidos gali būti ištaisytos atsiunčiant naują dokumentą, kuriame aiškiai nurodyti pakeitimai.

               5.Jei paskutinė dokumentų pristatymo diena sutampa su oficialia Centrinės Afrikos ar Europos Sąjungos nedarbo ar poilsio diena, dokumentas gali būti pristatytas pirmą darbo dieną po jos. Jokie dokumentai, pranešimai ar prašymai nelaikomi gautais oficialią nedarbo dieną.

               6.Priklausomai nuo ginčijamų nuostatų, visų prašymų ir pranešimų, pagal šias darbo tvarkos taisykles skirtų EPS komitetui, kopijos taip pat siunčiamos atitinkamiems kitiems instituciniams organams.

               4 straipsnis

               Arbitrų skyrimas

               1.Jeigu pagal Susitarimo 71 straipsnį arbitras renkamas traukiant burtus, EPS komiteto pirmininkas ar jo atstovas nedelsdamas informuoja Šalis apie burtų traukimo datą, laiką ir vietą.

               2.Šalys dalyvauja traukiant burtus.

               3.EPS komiteto pirmininkas arba jo atstovas raštu informuoja kiekvieną atrinktą asmenį apie jo skyrimą arbitru. Kiekvienas asmuo per penkias (5) dienas nuo tos datos, kai jis buvo informuotas apie paskyrimą, abiem Šalims patvirtina, kad gali eiti šias pareigas.

               4.Jei Susitarimo 85 straipsnyje nurodytas sąrašas nebuvo sudarytas arba jei prašymo pateikimo pagal Susitarimo 71 straipsnio 2 dalį metu jame nėra pakankamai asmenų, arbitrus burtų keliu išrenka EPS komiteto pirmininkas iš vienos iš Šalių arba abiejų Šalių oficialiai pasiūlytų asmenų, atitinkančių Susitarimo 85 straipsnio 2 dalyje nurodytas sąlygas.

               5 straipsnis

               Šalių ir arbitrų kolegijos konsultacijos

               1.Jei Šalys nesusitaria kitaip, per septynias (7) dienas nuo arbitrų kolegijos sudarymo jos susitinka su arbitrų kolegija, kad nustatytų klausimus, kuriuos, Šalių arba arbitrų kolegijos nuomone, reikia išspręsti, įskaitant:

               a)arbitrų atlygį ir atlygintinas išlaidas, kurios turi atitikti PPO standartus ir kriterijus;

               b)kiekvieno arbitro padėjėjo atlygį, kurio bendra suma neviršija 50 proc. viso arbitro atlygio;

               c)procedūrų tvarkaraštį.

               Arbitrai ir Šalių atstovai gali dalyvauti šiame susitikime telefonu ar per vaizdo konferenciją.

               2.Jeigu per penkias (5) dienas nuo arbitrų kolegijos sudarymo dienos Šalys nesusitaria kitaip, arbitrų kolegijos įgaliojimai yra šie:

               „atsižvelgiant į atitinkamas Susitarimo nuostatas, nagrinėti prašyme dėl arbitrų kolegijos įsteigimo nurodytą klausimą, priimti nutarimus dėl atitinkamos priemonės atitikties 67 straipsnio nuostatoms ir nutarimus pagal Susitarimo 73, 83 ir 84 straipsnius.“

               3.Šalys apie įgaliojimus, dėl kurių susitarė, per tris (3) darbo dienas nuo susitarimo praneša arbitrų kolegijai.

               6 straipsnis

               Rašytiniai pareiškimai

               Šalis ieškovė pradinį rašytinį pareiškimą pateikia ne vėliau kaip per dvidešimt (20) dienų nuo arbitrų kolegijos sudarymo dienos. Šalis atsakovė atsakomąjį rašytinį pareiškimą pateikia ne vėliau kaip per dvidešimt (20) dienų nuo pradinio rašytinio pareiškimo pateikimo dienos.

               7 straipsnis

               Arbitrų kolegijų darbas

               1.Visiems posėdžiams pirmininkauja arbitrų kolegijos pirmininkas. Arbitrų kolegija gali savo pirmininkui perduoti įgaliojimus priimti administracinius ir procedūrinius sprendimus konkrečioje srityje.

               2.Posėdžiuose dalyvaujama asmeniškai. Išskyrus atvejus, kai Susitarime arba šiose darbo tvarkos taisyklėse nustatyta kitaip, ir nedarant poveikio šių darbo tvarkos taisyklių 9 straipsnio 5 daliai, arbitrų kolegija gali kitą veiklą vykdyti bet kokiomis priemonėmis, įskaitant telefoną, faksą ar elektronines priemones.

               3.Arbitrų kolegijos svarstymuose gali dalyvauti tik arbitrai, tačiau arbitrų kolegija gali leisti, kad tokiuose svarstymuose dalyvautų ir jų padėjėjai.

               4.Visų nutarimų projektų rengimas yra išskirtinė arbitrų kolegijos prievolė, kurios negalima perduoti kitiems.

               5.Iškilus procedūriniam klausimui, kuriam nėra taikomos VI antraštinės dalies (Ginčų prevencija ir sprendimas) nuostatos, arbitrų kolegija, pasikonsultavusi su Šalimis, gali taikyti tinkamą procedūrą, derančią su tomis nuostatomis ir užtikrinančią Šalims vienodas sąlygas.

               6.Jei arbitrų kolegija mano, kad reikia pakeisti procedūrai taikomus terminus, išskyrus nustatytus VI antraštinėje dalyje (Ginčų prevencija ir sprendimas), arba atlikti kitus procedūrinius ar administracinius koregavimus, ji raštu informuoja Šalis apie pakeitimų ar koregavimų priežastis ir reikiamą terminą ar koregavimą. Pasikonsultavusi su Šalimis arbitrų kolegija gali patvirtinti tokį pakeitimą ar koregavimą.

               7.Šalies prašymu arbitrų kolegija gali pakeisti procedūros terminus, kartu užtikrindama, kad šalims būtų taikomos vienodos sąlygos.

               8.Kolegija bendru Šalių prašymu bet kuriuo metu sustabdo procedūrą Šalių sutartam laikotarpiui, neviršijančiam dvylikos (12) iš eilės einančių mėnesių. Kolegija tęsia procedūrą bet kuriuo metu gavusi raštišką bendrą Šalių prašymą arba pasibaigus sutartam sustabdymo laikotarpiui vienos iš Šalių raštišku prašymu. Apie prašymą pranešama kolegijos pirmininkui ir, jei reikia, kitai Šaliai. Jeigu kolegijos darbas buvo sustabdytas daugiau kaip dvylika (12) iš eilės einančių mėnesių, kolegijos įgaliojimai nustoja galioti, o arbitražo procedūra nutraukiama. Šalys bet kuriuo metu gali susitarti nutraukti arbitražo procedūrą. Šalys kartu praneša apie tokį susitarimą arbitrų kolegijos pirmininkui. Sustabdymo atveju atitinkami terminai pratęsiami laikotarpiui, kuriam kolegijos darbas buvo sustabdytas.

               9.Nutraukus arbitrų kolegijos darbą nepažeidžiamos Šalių teisės kitose procedūrose dėl to paties klausimo pagal VI antraštinę dalį (Ginčų prevencija ir sprendimas).

               8 straipsnis

               Pakeitimas

               1.Jei arbitras negali dalyvauti procedūroje, nusišalina arba turi būti pakeistas, jį pakeisiantis asmuo išrenkamas pagal Susitarimo 71 straipsnį.

               2.Jei Šalis mano, kad arbitras nesilaiko elgesio kodekso reikalavimų ir todėl turėtų būti pakeistas, ji apie tai praneša kitai Šaliai per penkiolika (15) dienų nuo to laiko, kai sužinojo apie aplinkybes, kuriomis pagrindžiamas faktas, kad arbitras pažeidė elgesio kodeksą,

               3.Šalys tarpusavyje pasikonsultuoja per penkiolika (15) dienų. Šalys informuoja arbitrą apie jo, kaip įtariama, reikalavimų nesilaikymą ir gali paprašyti arbitrą imtis reikiamų veiksmų, kad užtikrintų reikalavimų laikymąsi. Jei susitaria, jos taip pat gali nušalinti arbitrą ir pasirinkti naują arbitrą pagal Susitarimo 71 straipsnio 2 dalyje nurodytą tvarką.

               4.Jei Šalys nesutaria, ar reikia pakeisti arbitrą, išskyrus kolegijos pirmininką, bet kuri Šalis gali prašyti šį klausimą perduoti spręsti arbitrų kolegijos pirmininkui, kurio sprendimas yra galutinis.

               Jei, gavęs tokį prašymą, pirmininkas nustato, kad arbitras nesilaiko elgesio kodekso reikalavimų, naujas arbitras išrenkamas pagal Susitarimo 71 straipsnio 3dalį.

               5.Jei Šalys nesutaria, ar reikia keisti pirmininką, bet kuri Šalis gali prašyti, kad šis klausimas būtų perduotas spręsti vienam iš pagal Susitarimo 85 straipsnį sudaryto sąrašo asmenų, išrinktų eiti arbitrų kolegijos pirmininko pareigas. Asmenį burtų keliu išrenka EPS komiteto pirmininkas. Tokiu būdu išrinktas asmuo nusprendžia, ar pirmininkas laikosi elgesio kodekso reikalavimų. Jo sprendimas yra galutinis.

               Jei nusprendžiama, kad pirmininkas nesilaiko elgesio kodekso reikalavimų, naujas pirmininkas išrenkamas pagal Susitarimo 71 straipsnio 3dalį.

               9 straipsnis

               Posėdžiai

               1.Arbitrų kolegijos pirmininkas, laikydamasis 5 straipsnio 1 dalyje nustatyto tvarkaraščio, pasikonsultavęs su Šalimis ir kitais arbitrais, informuoja Šalis apie posėdžio datą, laiką ir vietą. Už procedūros logistinį administravimą atsakinga Šalis šią informaciją paskelbia viešai, laikydamasi šių darbo tvarkos taisyklių 11 straipsnio.

               2.Jei Šalys nesusitaria kitaip, posėdis rengiamas Briuselyje, jei Šalis ieškovė yra Centrinės Afrikos Šalis, ir Jaundėje, jei Šalis ieškovė yra Europos Sąjunga.

               3.Šalims susitarus arbitrų kolegija gali surengti papildomus posėdžius.

               4.Visi arbitrai dalyvauja visame posėdyje.

               5.Nepaisant to, ar procedūra vieša, ar ne, posėdyje gali dalyvauti:

               a)Šalių atstovai;

               b)Šalių patarėjai;

               c)administracijos darbuotojai, vertėjai žodžiu ir raštu, teismo referentai;

               d)arbitrų padėjėjai;

               e)ekspertai arbitrų kolegijos sprendimu pagal Susitarimo 81 straipsnį.

               6.Ne vėliau kaip prieš penkias (5) dienas iki posėdžio dienos kiekviena Šalis įteikia arbitrų kolegijai ir kitai Šaliai fizinių asmenų, kurie posėdyje tos Šalies vardu pateiks žodinių argumentų ar paaiškinimų, ir kitų atstovų ar patarėjų, kurie dalyvaus posėdyje, pavardžių sąrašą.

               7.Arbitrų kolegija užtikrina, kad Šalis ieškovė ir Šalis atsakovė turėtų tiek pat laiko pasisakyti. Posėdžio tvarka:

               Argumentai

               a)
                     Šalies ieškovės argumentai;

               b)
                     Šalies atsakovės argumentai.

               Priešiniai argumentai

               a)
                     Šalies ieškovės atsakymas;

               b)
                     Šalies atsakovės prieštaravimai.

               8.Arbitrų kolegija gali pateikti klausimus bet kuriai Šaliai bet kuriuo posėdžio metu.

               9.Arbitrų kolegija pasirūpina, kad posėdžio protokolas būtų parengtas ir įteiktas Šalims per pagrįstą laikotarpį po posėdžio. Šalys gali pateikti pastabų dėl protokolo, o arbitrų kolegija gali į tas pastabas atsižvelgti.

               10.Per dešimt (10) dienų nuo posėdžio dienos kiekviena Šalis gali arbitrų kolegijai ir kitai Šaliai pateikti papildomą rašytinį pareiškimą dėl bet kokio posėdžio metu kilusio klausimo.

               10 straipsnis

               Klausimai raštu

               1.Arbitrų kolegija bet kuriuo procedūros metu gali vienai ar abiem Šalims pateikti klausimų raštu. Kiekviena Šalis gauna dokumento su arbitrų kolegijos klausimais kopiją.

               2.Be to, rašytinio atsakymo į arbitrų kolegijos klausimus kopiją Šalis pateikia kitai Šaliai. Kiekvienai Šaliai suteikiama galimybė pateikti raštiškų pastabų dėl kitos Šalies atsakymo per penkias (5) dienas nuo gavimo.

               11 straipsnis

               Skaidrumas ir konfidencialumas

               1.Kiekviena Šalis ir kolegija konfidencialia laiko informaciją, kurią kita Šalis pateikė arbitrų kolegijai ir nurodė, kad ji yra konfidenciali. Jei Šalies pareiškimuose arbitrų kolegijai yra konfidencialios informacijos, ta Šalis per penkiolika (15) dienų taip pat pateikia nekonfidencialią pareiškimo versiją, kurią būtų galima paskelbti viešai.

               2.Jokia šių darbo tvarkos taisyklių nuostata netrukdo Šaliai viešai atskleisti savo pozicijos tiek, kiek kalbant apie kitos Šalies pateiktą informaciją neatskleidžiama ta informacija, kurią kita Šalis nurodė esant konfidencialią.

               3.Jei Šalies pareiškimuose ir argumentuose yra slaptos verslo informacijos, arbitrų kolegija rengia uždarus posėdžius. Jei posėdžiaujama uždarai, Šalys užtikrina arbitrų kolegijos posėdžių konfidencialumą.

               12 straipsnis

               Ex parte ryšiai

               1.Arbitrų kolegija nesusitinka ar nesusisiekia su Šalimi kitai Šaliai nedalyvaujant.

               2.Nei vienas arbitras negali su viena arba abiem Šalimis aptarinėti jokio su ginčo nagrinėjimu susijusio aspekto, jeigu nedalyvauja kiti arbitrai.

               13 straipsnis

               Amicus curiae pareiškimai

               1.Šalies teritorijoje įsisteigę nevyriausybiniai subjektai gali pateikti arbitrų kolegijai amicus curiae informaciją, kaip nurodyta tolesnėse dalyse.

               2.Jei Šalys per penkias (5) dienas nuo arbitrų kolegijos įsteigimo dienos nesusitaria kitaip, arbitrų kolegija gali priimti neprašytus rašytinius pareiškimus, jeigu jie pateikiami per 10 dienų nuo arbitrų kolegijos įsteigimo dienos, yra jokiu būdu ne didesnės apimties kaip penkiolika (15) spausdintų puslapių, įskaitant priedus, ir tiesiogiai susiję su arbitrų kolegijos svarstomu klausimu.

               3.Pareiškime pateikiamas pareiškimą padavusio subjekto (fizinio arba juridinio asmens) aprašymas, nurodomas to subjekto veiklos pobūdis ir finansavimo šaltiniai bei to subjekto interesų, susijusių su arbitražo procesu, pobūdis. Pareiškimas rengiamas Šalių pasirinktomis kalbomis pagal šių darbo tvarkos taisyklių 16 straipsnio 1 ir 2 dalis.

               4.Tie pareiškimai pateikiami Šalims, kad šios galėtų pateikti pastabų. Šalys gali pateikti arbitrų kolegijai pastabų per dešimt (10) dienų nuo jų gavimo.

               5.Arbitrų kolegija savo nutarime išvardija visus gautus pareiškimus, kurie atitinka šias darbo tvarkos taisykles. Arbitrų kolegija neprivalo savo nutarime atsižvelgti į tuose pareiškimuose pateiktus argumentus. Arbitrų kolegija pateikia Šalių pastaboms visus gautus pareiškimus.

               14 straipsnis

               Skubūs atvejai

               Susitarimo 73 straipsnio 2 dalyje nurodytais skubos atvejais arbitrų kolegija, pasitarusi su Šalimis, prireikus pakoreguoja šiose taisyklėse nustatytus terminus ir apie tokius pakeitimus praneša Šalims.

               15 straipsnis

               Sąnaudos

               1.Kiekviena Šalis pati padengia savo dalyvavimo arbitražo procedūroje sąnaudas.

               2.Šalis atsakovė yra atsakinga už arbitražo procedūros logistinį administravimą, visų pirma už posėdžių organizavimą, jei nesusitarta kitaip, ir padengia visas išlaidas, susijusias su posėdžių logistiniu administravimu. Tačiau Šalys kartu vienodomis dalimis padengia kitas arbitražo procedūros administracines išlaidas ir arbitrų bei jų padėjėjų atlygį.

               16 straipsnis

               Procedūros darbo kalba, vertimas raštu ir žodžiu

               1.Vykstant Susitarimo 71 straipsnio 2 dalyje nurodytoms konsultacijoms ir ne vėliau nei įvyksta šių darbo tvarkos taisyklių 5 straipsnio 1 dalyje nurodytas posėdis, Šalys siekia susitarti dėl bendros darbo kalbos arbitrų kolegijos darbo metu.

               2.Jei Šalys nesusitaria dėl bendros darbo kalbos, kiekviena Šalis pasirūpina savo rašytinių pareiškimų vertimu į kitos Šalies pasirinktą kalbą, nebent tie pareiškimai būtų parašyti viena iš bendrų oficialiųjų EPS šalių kalbų. Už žodinių pareiškimų vertimo žodžiu į Šalių pasirinktas kalbas, jei jos pasirinko vieną iš bendrų oficialiųjų Šalių kalbų, atsakinga Šalis atsakovė. Jei viena iš Šalių pasirenka ne vieną iš bendrų oficialiųjų kalbų, už žodinių pareiškimų vertimą žodžiu atsakinga ši Šalis.

               3.Arbitrų kolegijos ataskaitos ir sprendimai skelbiami Šalių pasirinkta (-omis) kalba (-omis). Šalims nesusitarus dėl bendros darbo kalbos, tarpinė ataskaita, galutinė ataskaita ir arbitrų kolegijos sprendimai pateikiami viena iš bendrų oficialiųjų Susitarimo Šalių kalbų.

               4.Visas arbitrų kolegijos nutarimo vertimo į Šalių pasirinktą (-s) kalbą (-s) išlaidas Šalys padengia vienodomis dalimis.

               5.Šalis gali pareikšti pastabas dėl pagal šias taisykles parengto dokumento vertimo tikslumo.

               6.Kiekviena Šalis padengia savo rašytinių pareiškimų vertimo išlaidas.

               17 straipsnis

               Terminų nustatymas

               Visi susitarimo VI antraštinėje dalyje (Ginčų prevencija ir sprendimas) ir šiose darbo tvarkos taisyklėse nustatyti terminai, įskaitant terminą, per kurį arbitrų kolegijos turi pranešti apie priimtus sprendimus, gali būti iš dalies pakeisti abipusiu Šalių sutarimu ir skaičiuojami kalendorinėmis dienomis nuo kitos dienos po veiksmo ar fakto, kuriam jie taikomi, jei nenurodyta kitaip.

               18 straipsnis

               Kitos procedūros

               Šiose taisyklėse nustatyti procedūros terminai koreguojami pagal specialius terminus, nustatytus arbitrų kolegijos nutarimui priimti vykstant procedūrai pagal Susitarimo 74–78 straipsnius.

               III PRIEDAS

               ARBITRŲ ELGESIO KODEKSAS

               1 straipsnis

               Apibrėžtys

               Šiame Elgesio kodekse:

               arbitras – specialios arbitrų kolegijos, sudarytos pagal Susitarimo 71 straipsnį, narys;

               padėjėjas – fizinis asmuo, kuris arbitro nustatytomis sąlygomis atlieka tyrimus ar padeda arbitrui;

               kandidatas – asmuo, kurio pavardė yra Susitarimo 85 straipsnyje nurodytame arbitrų sąraše ir kurį svarstoma išrinkti arbitru pagal Susitarimo 71 straipsnį;

               tarpininkas – fizinis asmuo, kuris vadovauja tarpininkavimui pagal Susitarimo 69 straipsnį;

               darbuotojai – arbitro vadovaujami ir kontroliuojami fiziniai asmenys, išskyrus padėjėjus.

               2 straipsnis

               Pagrindiniai principai

               1.Siekiant išsaugoti ginčų sprendimo tvarkos etiškumą ir nešališkumą, kiekvienas kandidatas į arbitrus turi susipažinti su šiuo kodeksu. Jis turi:

               a)būti nepriklausomas ir nešališkas;

               b)vengti tiesioginių ir netiesioginių interesų konfliktų;

               c)vengti netinkamo elgesio ar netinkamo elgesio įspūdžio ir šališkumo;

               d)griežtai laikytis gero elgesio normų;

               e)nepasiduoti asmeninių interesų, išorinio spaudimo, politinių aplinkybių, viešų protestų, lojalumo Šaliai arba kritikos baimės įtakai.

               2.Arbitras nei tiesiogiai, nei netiesiogiai neprisiima jokių prievolių ir nesiekia jokios naudos, jeigu tai kokiu nors būdu trukdo arba gali trukdyti tinkamai vykdyti pareigas.

               3.Arbitras nesinaudoja priklausymu arbitrų kolegijai, kad patenkintų asmeninius ar privačius interesus. Arbitras vengia veiksmų, kurie galėtų sukelti įspūdį, kad kiti asmenys gali jį ar ją kaip nors paveikti.

               4.Arbitras neleidžia, kad buvę ar esami finansiniai, verslo, profesiniai, asmeniniai ar socialiniai ryšiai ar įsipareigojimai paveiktų jo elgesį arba nuomonę.

               5.Arbitras vengia užmegzti ryšius ar įgyti finansinių interesų, kurie gali paveikti jo nešališkumą arba dėl kurių gali kilti pagrįstų abejonių dėl jo elgesio arba šališkumo.

               3 straipsnis

               Prievolė atskleisti informaciją

               1.Prieš patvirtinant kandidatą arbitru pagal Susitarimo 71 straipsnį, jis atskleidžia informaciją apie interesus, ryšius ar dalykus, kurie gali daryti poveikį jo nepriklausomumui ar nešališkumui arba dėl kurių gali pagrįstai pasireikšti netinkamas elgesys arba tendencingumas per procesą. Todėl kandidatas deda visas pagrįstas pastangas, kad išsiaiškintų minėtus interesus, ryšius ir dalykus, įskaitant finansinius interesus, profesinius interesus arba darbo ar šeimos interesus.

               2.Prievolė atskleisti informaciją pagal šio straipsnio 1 dalį yra nuolatinė arbitro pareiga atskleisti visus tokius interesus, ryšius ar dalykus, kurie gali iškilti bet kuriame procedūros etape.

               3.Kandidatas arba arbitras informuoja EPS komitetą apie bet kokius dalykus, susijusius su faktiniais arba galimais šio elgesio kodekso pažeidimais, kai tik apie juos sužino, kad Šalys galėtų juos apsvarstyti.

               4 straipsnis

               Arbitrų pareigos

               1.Sutikęs būti paskirtu arbitras turi galėti vykdyti savo pareigas ir jas vykdyti kruopščiai, greitai, sąžiningai ir uoliai per visą procesą.

               2.Arbitras nagrinėja tik per procedūrą iškeltus ir nutarimui priimti reikalingus klausimus, ir šios pareigos neperleidžia jokiam kitam asmeniui.

               3.Arbitras imasi visų tinkamų priemonių užtikrinti, kad jo padėjėjai ir darbuotojai susipažintų su šio elgesio kodekso 2, 3 ir 6 straipsniais ir jų laikytųsi.

               5 straipsnis

               Buvusių arbitrų prievolės

               Visi buvę arbitrai privalo vengti veiksmų, kurie gali daryti įspūdį, jog vykdydami pareigas jie buvo tendencingi arba galėjo pasipelnyti iš arbitrų kolegijos sprendimo ar nutarimo.

               6 straipsnis

               Konfidencialumas

               1.Esami ar buvę arbitrai niekada neatskleidžia neviešos informacijos, kuri yra susijusi su procesu arba buvo gauta proceso metu, taip pat ja nesinaudoja kitiems tikslams, išskyrus tą procesą, ir niekada neatskleidžia šios informacijos arba ja nesinaudoja, kad įgytų asmeninės naudos, suteiktų naudos kitiems arba pakenktų kitų asmenų interesams.

               2.Arbitras neatskleidžia arbitrų kolegijos nutarimo ar jo dalių anksčiau nei jis paskelbiamas pagal Susitarimo 84 straipsnio 2 dalį.

               3.Arbitras arba buvęs arbitras niekada neatskleidžia arbitrų kolegijos svarstymų detalių ar kurio nors nario nuomonės.

               7 straipsnis

               Išlaidos

               Kiekvienas arbitras registruoja procedūrai skirtą laiką ir savo išlaidas, ir savo padėjėjo laiką ir išlaidas, ir pateikia galutinę jų ataskaitą.

               8 straipsnis

               Tarpininkai

               Šis elgesio kodeksas mutatis mutandis taikomas tarpininkams.


               EUROPOS KOMISIJA
            Briuselis, 2019 07 25
            COM(2019) 348 final
            2019/0160(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi pagal Tarpinį susitarimą dėl Europos bendrijos bei jos valstybių narių ir Centrinės Afrikos ekonominės partnerystės susitarimo sudarymo įsteigtame EPS komitete, dėl arbitrų sąrašo priėmimo

               AIŠKINAMASIS MEMORANDUMAS

               1.Pasiūlymo dalykas

               Šiame pasiūlyme išdėstomas sprendimas dėl pozicijos, kurios Europos Sąjungos (toliau – Sąjunga) vardu turi būti laikomasi pagal Tarpinį susitarimą dėl Europos bendrijos bei jos valstybių narių ir Centrinės Afrikos ekonominės partnerystės susitarimo sudarymo
                  1
                (toliau – Susitarimas) įsteigtame EPS komitete, dėl numatomo asmenų, pageidaujančių ir galinčių būti arbitrais, sąrašo priėmimo.

               2.Pasiūlymo aplinkybės

               2.1.ES ir Centrinės Afrikos tarpinis ekonominės partnerystės susitarimas

                  Susitarimo tikslas – nustatyti pradinę visapusiško regioninio ekonominės partnerystės susitarimo sistemą, kuri atitiktų Kotonu susitarimą. Centrinės Afrikos Šalį kol kas sudaro Kamerūno Respublika. Susitarimas laikinai taikomas nuo 2014 m. rugpjūčio 4 d.

               2.2.EPS komitetas

                  EPS komitetas yra jungtinis Susitarimo institucinis organas. Susitarimo 92 straipsnyje nustatyta, kad EPS komitetas atsako už visų Susitarimo taikymo sričių administravimą ir jame nurodytų užduočių vykdymą. Sprendimus EPS komitetas priima bendru sutarimu. EPS komiteto veikla aprašyta jo darbo tvarkos taisyklėse
                     2
                  .

               2.3.EPS komiteto numatomas aktas

                  Per penktąjį posėdį [data] EPS komitetas turi priimti sprendimą dėl arbitrų sąrašo priėmimo (toliau – numatomas aktas) pagal Susitarimo 85 straipsnį.

                  Susitarimo 85 straipsnio 1 dalyje nustatyta: „EPS komitetas [...] sudaro 15 asmenų, pageidaujančių ir galinčių būti arbitrais, sąrašą.“

                  Numatomo akto tikslas – sudaryti penkiolikos asmenų, galinčių būti arbitrais taikant Susitarimo VI antraštinėje dalyje nustatytą ginčų sprendimo tvarką, sąrašą. Šio sąrašo patvirtinimas yra esminis elementas siekiant užbaigti kurti Susitarimo ginčų prevencijos ir sprendimo nuostatų veikimo sistemą.

               3.Pozicija, kurios turi būti laikomasi Sąjungos vardu

                  Šiame Tarybos sprendimo pasiūlyme nustatoma pozicija, kurios Sąjungos vardu turi būti laikomasi pagal Tarpinį susitarimą dėl Europos bendrijos bei jos valstybių narių ir Centrinės Afrikos ekonominės partnerystės susitarimo sudarymo įsteigtame EPS komitete, dėl asmenų, pageidaujančių ir galinčių būti arbitrais, sąrašo priėmimo pagal Susitarimo 85 straipsnį.

                  Susitarimo Šalys susitarė dėl šio sprendimo projekto, jį parafavo ketvirtajame EPS komiteto posėdyje 2019 m. vasario 18–19 d. ir, jei bus patvirtintas laikantis Europos Sąjungos sprendimų priėmimo tvarkos, jis turėtų būti priimtas kitame EPS komiteto posėdyje, kuris turėtų įvykti 2019 m. pabaigoje.

                  Šis sprendimas yra būtinas, kad būtų galima pradėti taikyti VI antraštinės dalies ginčų vengimo ir sprendimo nuostatas, taigi ir užtikrinti sklandų Susitarimo įgyvendinimą.

               4.Procedūrinis teisinis pagrindas

               4.1.Procedūrinis teisinis pagrindas

               4.1.1.Principai

                  Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

                  Sąvoka „teisinę galią turintys aktai“ apima aktus, turinčius teisinę galią pagal tarptautinės teisės normas, kuriomis reglamentuojama atitinkamo organo veikla. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų turinį“
                     3
                  .

               4.1.2.Taikymas nagrinėjamu atveju

               EPS komitetas yra susitarimu, tai yra Tarpiniu susitarimu dėl Europos bendrijos bei jos valstybių narių ir Centrinės Afrikos ekonominės partnerystės susitarimo sudarymo, įsteigtas organas.

               Aktas, kurį EPS komiteto prašoma priimti, yra teisinę galią turintis aktas. Vadovaujantis Susitarimo 85 straipsniu, numatomas aktas bus privalomas pagal tarptautinę teisę.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas nagrinėjamu atveju

               Pagrindinis numatomo akto tikslas ir turinys yra susiję su bendra prekybos politika. Todėl siūlomo sprendimo materialinis teisinis pagrindas yra SESV 207 straipsnis.

               4.3.Išvada

               Siūlomo sprendimo teisinis pagrindas turėtų būti SESV 207 straipsnio 4 dalies pirma pastraipa kartu su SESV 218 straipsnio 9 dalimi.

               2019/0160 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi pagal Tarpinį susitarimą dėl Europos bendrijos bei jos valstybių narių ir Centrinės Afrikos ekonominės partnerystės susitarimo sudarymo įsteigtame EPS komitete, dėl arbitrų sąrašo priėmimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo (toliau – SESV), ypač į jos 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdama į Tarpinį susitarimą dėl Europos bendrijos bei jos valstybių narių ir Centrinės Afrikos ekonominės partnerystės susitarimo sudarymo
                  4
                (toliau – Susitarimas),

               atsižvelgdama į Europos Komisijos pasiūlymą,

               kadangi:

               (1)Susitarimas Europos Sąjungos (toliau – Sąjunga) vardu sudarytas Sprendimu 2009/152/EB
                  5
                ir laikinai taikomas nuo 2014 m. rugpjūčio 4 d.;

               (2)vadovaudamasis Susitarimo 85 straipsnio 1 dalimi, EPS komitetas sudaro asmenų, pageidaujančių ir galinčių būti arbitrais, sąrašą;

               (3)[data] metiniame posėdyje EPS komiteto prašoma priimti sprendimą, kuriuo sudaromas asmenų, pageidaujančių ir galinčių būti arbitrais, sąrašas;

               (4)tikslinga nustatyti poziciją, kurios Sąjungos vardu turi būti laikomasi EPS komitete, nes numatomas sprendimas bus privalomas Sąjungai;

               (5)asmenų, pageidaujančių ir galinčių būti arbitrais, sąrašą numatyta sudaryti Susitarimo 85 straipsnio 1 dalimi,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi EPS komitete, grindžiama prie šio sprendimo pridedamu EPS komiteto sprendimo dėl asmenų, pageidaujančių ir galinčių būti arbitrais, sąrašo projektu.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        OL L 57, 2009 2 28, p. 2.

                     (2)

                        OL L 17, 2017 1 21, p. 46.

                     (3)

                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 61–64 punktai.

                     (4)

                        OL L 57, 2009 2 28, p. 2.

                     (5)

                        OL L 57, 2009 2 28, p. 1.

    ---documentbreak---

               EUROPOS KOMISIJA
            Briuselis, 2019 07 25
            COM(2019) 348 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi pagal Tarpinį susitarimą dėl Europos bendrijos bei jos valstybių narių ir Centrinės Afrikos ekonominės partnerystės susitarimo sudarymo įsteigtame EPS komitete, dėl arbitrų sąrašo priėmimo

               PRIEDAS

               EPS KOMITETO,
                  įsteigto pagal Tarpinį susitarimą dėl Europos bendrijos
                  bei jos valstybių narių ir Centrinės Afrikos
                  ekonominės partnerystės susitarimo sudarymo,

               2019 m. xxx Sprendimas Nr. x

               dėl arbitrų sąrašo priėmimo

               EPS KOMITETAS,

               atsižvelgdamas į Tarpinį susitarimą dėl Europos bendrijos bei jos valstybių narių ir Centrinės Afrikos ekonominės partnerystės susitarimo sudarymo (toliau – Susitarimas), kuris buvo pasirašytas 2009 m. sausio 15 d. Briuselyje ir laikinai taikomas nuo 2014 m. rugpjūčio 4 d., ypač į jo 85 straipsnio 1 dalį,

               kadangi:

               1)pagal Susitarimą ir šį sprendimą Centrinės Afrikos šalį sudaro Kamerūno Respublika;

               2)Susitarime nustatyta, kad EPS komitetas sudaro penkiolikos (15) asmenų, pageidaujančių ir galinčių būti arbitrais sprendžiant ginčus, sąrašą,

               PRIĖMĖ ŠĮ SPRENDIMĄ:

               1 straipsnis

               Pagal 85 straipsnio 1 dalį sudaromas priede nustatytas penkiolikos (15) arbitrų sąrašas.

               Šis sąrašas neturi poveikio kitoms konkrečioms Susitarime nustatytoms taisyklėms arba taisyklėms, kurias gali priimti EPS komitetas.

               2 straipsnis

               Šis sąrašas gali būti iš dalies keičiamas EPS komiteto sprendimu pagal Susitarimo 92 straipsnio 4 dalį.

               3 straipsnis

               Šis sprendimas įsigalioja jo pasirašymo dieną.

               Priimta xxx xxx

                        Kamerūno Respublikos vardu

                        Europos Sąjungos vardu

                        Alamine Ousmane MEY

                        Cecilia MALMSTRÖM

               PRIEDAS

               Arbitrų sąrašas (85 straipsnio 1 dalis)

               Centrinės Afrikos (Kamerūno) išrinkti arbitrai:

               ponia Mildred Alugu BEJUKA, Kamerūnas,

               ponas Jean Michel MBOCK BIUMLA, Kamerūnas,

               ponas Henri-Désiré MODI KOKO BEBEY, Kamerūnas,

               ponas David NYAMSI, Kamerūnas,

               ponas Sadjo OUSMANOU, Kamerūnas.

               Europos Sąjungos išrinkti arbitrai:

               ponas Jacques BOURGEOIS, Belgija,

               ponas Claus – Dieter EHLERMANN, Vokietija,

               ponas Pieter Jan KUIJPER, Nyderlandai,

               ponas Giorgio SACERDOTI, Italija,

               ponas Ramon TORRENT, Ispanija.

               Abiejų Šalių bendrai išrinkti arbitrai:

               ponas Thomas COTTIER, Šveicarija,

               ponas Fabien GELINAS, Kanada,

               ponia Merit E. JANOW, Jungtinės Valstijos,

               ponia Anna KOUYATE , Malis,

               ponas Helge SELAND , Norvegija.


               EUROPOS KOMISIJA
            Briuselis, 2019 06 24
            COM(2019) 297 final/2 – DOWNGRADED on 16.7.2019
            2019/0142(NLE)
            Pasiūlymas
            TARYBOS SPRENDIMAS
            dėl Susitarimo su Jungtinėmis Amerikos Valstijomis dėl tarifinės kvotos, nustatytos 2009 m. liepos 13 d. Reglamentu (EB) Nr. 617/2009, kuriuo leidžiama pradėti naudoti aukštos kokybės galvijienos autonominę importo tarifų kvotą, dalies skyrimo Jungtinėms Valstijoms sudarymo

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

                  Reglamentu (EB) Nr. 617/2009 Europos Sąjunga leido pradėti naudoti aukštos kokybės galvijienos metinę tarifinę kvotą
                     1
                  , laikydamasi Europos Komisijos ir Jungtinių Valstijų susitarimo memorandumo bei atnaujintos jo redakcijos – 2013 m. spalio 21 d. Atnaujinto susitarimo memorandumo su Jungtinėmis Amerikos Valstijomis dėl galvijienos iš galvijų, kuriuos auginant nebuvo naudoti tam tikri augimą skatinantys hormonai, importo ir dėl Jungtinių Valstijų kai kuriems Europos Sąjungos produktams taikomų padidintų muito tarifų. 2014 m. balandžio 14 d. Atnaujintą susitarimo memorandumą Sąjunga ir Jungtinės Valstijos pateikė Pasaulio prekybos organizacijos (toliau – PPO) ginčų sprendimo tarybai.

                  2016 m. gruodžio mėn. Jungtinės Valstijos, atsižvelgdamos į PPO ginčą byloje „EB – su mėsa ir mėsos produktais susijusios priemonės (hormonai)“ (DS26) (toliau – byla „EB – hormonai“), ėmėsi veiksmų siekdamos tam tikriems ES produktams iš naujo nustatyti padidintus muito tarifus. Procedūra, kuria iš naujo nustatomas muito tarifas, pradėta gavus JAV galvijienos sektoriaus subjektų, išreiškusių susirūpinimą dėl tarifinės kvotos taikymo, prašymą.

                  Siekdamos, kad padidinti muito tarifai tam tikriems ES produktams nebūtų iš naujo nustatyti, Europos Sąjunga ir Jungtinės Valstijos, vadovaudamosi Atnaujinto susitarimo memorandumo IV straipsnio 1 dalies b punktu, surengė konsultacijas dėl to memorandumo veikimo, per kurias Jungtinės Valstijos paprašė skirti pagal tą memorandumą leistos pradėti naudoti tarifinės kvotos dalį.

                  Sąjunga yra suinteresuota Jungtinėms Valstijoms skirti tarifinės kvotos dalį, kad abi Susitariančiosios Šalys galiausiai galėtų priimti abi puses tenkinantį PPO ginčo byloje DS26 sprendimą ir apie jį pranešti PPO ginčų sprendimo tarybai.

                  2018 m. spalio 19 d. Taryba įgaliojo Komisiją Sąjungos vardu pradėti derybas su Jungtinėmis Amerikos Valstijomis dėl tarifinės kvotos taikymo, kad Jungtinėms Valstijoms būtų skirta tarifinės kvotos dalis ir taip būtų galutinai išspręstas PPO ginčas byloje DS26. Šios derybos buvo sėkmingai užbaigtos.

                  Be to, Taryba įgaliojo Komisiją laikantis taikomų PPO taisyklių tiek, kiek būtina, siekti dėl tarifinės kvotos paskirstymo šalims susitarti su kitomis svarbiomis tiekiančiosiomis šalimis. Iš tiesų, siekdama laikytis Bendrojo susitarimo dėl muitų tarifų ir prekybos (GATT) XIII straipsnio 2 dalies, tarifinę kvotą tiekiančiosioms šalims paskirstanti Susitariančioji Šalis turėtų siekti dėl tarifinės kvotos dalių paskirstymo susitarti su visomis svarbiomis tiekėjomis. Todėl siekdama užtikrinti, kad šalims paskirstyta dabartinė tarifinė kvota derėtų su ES įsipareigojimais PPO, ES turi siekti susitarti su kitomis svarbiomis pagal tarifinę kvotą tiekiančiomis šalimis (Australija, Urugvajumi ir Argentina). Taigi Komisija tuo tikslu kreipėsi į svarbias tiekiančiąsias šalis ir 2019 m. gegužės 10, 20 ir 31 d. gavo patvirtinimo raštus, kuriais pritarta tarifinės kvotos dalies skyrimui Jungtinėms Valstijoms.

               •Suderinamumas su toje pačioje politikos srityje galiojančiomis nuostatomis

               Netaikoma.

               •Suderinamumas su kitomis Sąjungos politikos sritimis

               Netaikoma.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               SESV 207 straipsnio 3 dalis ir 4 dalies pirma pastraipa kartu su 218 straipsnio 6 dalies antros pastraipos a punkto v papunkčiu.

               •Subsidiarumo principas (neišimtinės kompetencijos atveju)

               Netaikoma, nes bendra prekybos politika priklauso išimtinei Sąjungos kompetencijai (SESV 3 straipsnio 1 dalies e punktas).

               •Proporcingumo principas

               Netaikoma.

               •Priemonės pasirinkimas

               Tarptautinis susitarimas yra tinkama tarifinės kvotos dalies skyrimo Jungtinėms Valstijoms priemonė.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Galiojančių teisės aktų ex post vertinimas / tinkamumo patikrinimas

               Netaikoma.

               •Konsultacijos su suinteresuotosiomis šalimis

               Netaikoma.

               •Tiriamųjų duomenų rinkimas ir naudojimas

               Netaikoma.

               •Poveikio vertinimas

               Netaikoma.

               •Reglamentavimo tinkamumas ir supaprastinimas

               Netaikoma.

               •Pagrindinės teisės

               Netaikoma.

               4.POVEIKIS BIUDŽETUI

               Nėra.

               2019/0142 (NLE)

               Pasiūlymas

               TARYBOS SPRENDIMAS

               dėl Susitarimo su Jungtinėmis Amerikos Valstijomis dėl tarifinės kvotos, nustatytos 2009 m. liepos 13 d. Reglamentu (EB) Nr. 617/2009, kuriuo leidžiama pradėti naudoti aukštos kokybės galvijienos autonominę importo tarifų kvotą, dalies skyrimo Jungtinėms Valstijoms sudarymo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 3 dalį ir 4 dalies pirmą pastraipą kartu su 218 straipsnio 6 dalies antros pastraipos a punkto v papunkčiu,

               atsižvelgdama į Europos Komisijos pasiūlymą,

               atsižvelgdama į Europos Parlamento pritarimą,

               kadangi:

               (1)pagal Tarybos sprendimą 2019/XXX/ES XXXXX buvo pasirašytas Susitarimas su Jungtinėmis Amerikos Valstijomis dėl aukštos kokybės jautienos tarifinės kvotos, nurodytos Jungtinių Amerikos Valstijų ir Europos Sąjungos atnaujintame susitarimo memorandume dėl galvijienos iš galvijų, kuriuos auginant nebuvo naudoti tam tikri augimą skatinantys hormonai, importo ir dėl Jungtinių Valstijų kai kuriems Europos Sąjungos produktams taikomų padidintų muito tarifų (2014 m.), dalies skyrimo Jungtinėms Valstijoms su sąlyga, kad jis bus sudarytas vėliau;

               (2)Susitarimas turėtų būti patvirtintas Sąjungos vardu,

               PRIĖMĖ ŠĮ SPRENDIMĄ:

               1 straipsnis

               Sąjungos vardu sudaromas Susitarimas su Jungtinėmis Amerikos Valstijomis dėl aukštos kokybės jautienos tarifinės kvotos, nurodytos Jungtinių Amerikos Valstijų ir Europos Sąjungos atnaujintame susitarimo memorandume dėl galvijienos iš galvijų, kuriuos auginant nebuvo naudoti tam tikri augimą skatinantys hormonai, importo ir dėl Jungtinių Valstijų kai kuriems Europos Sąjungos produktams taikomų padidintų muito tarifų (2014 m.), dalies skyrimo Jungtinėms Valstijoms.

               Susitarimo tekstas pridedamas prie šio sprendimo.

               2 straipsnis

               Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

               Priimta Briuselyje

                     Tarybos vardu

                     Pirmininkas

                     (1)

                        2009 m. liepos 13 d. Tarybos reglamentas (EB) Nr. 617/2009, kuriuo leidžiama pradėti naudoti aukštos kokybės galvijienos autonominę importo tarifų kvotą (OL L 182, 2009 7 15, p. 1).

    ---documentbreak---

               EUROPOS KOMISIJA
            Briuselis, 2019 06 24
            COM(2019) 297 final/2 – DOWNGRADED on 16.7.2019
            PRIEDAS
            prie
            Pasiūlymo dėlTARYBOS SPRENDIMO
            dėl Susitarimo su Jungtinėmis Amerikos Valstijomis dėl tarifinės kvotos, nustatytos 2009 m. liepos 13 d. Reglamentu (EB) Nr. 617/2009, kuriuo leidžiama pradėti naudoti aukštos kokybės galvijienos autonominę importo tarifų kvotą, dalies skyrimo Jungtinėms Valstijoms sudarymo

               PRIEDAS

               JUNGTINIŲ AMERIKOS VALSTIJŲ

               IR EUROPOS SĄJUNGOS

               SUSITARIMAS
               DĖL AUKŠTOS KOKYBĖS JAUTIENOS TARIFINĖS KVOTOS, NURODYTOS

               ATNAUJINTAME SUSITARIMO MEMORANDUME
               DĖL GALVIJIENOS IŠ GALVIJŲ, KURIUOS AUGINANT NEBUVO NAUDOTI TAM TIKRI AUGIMĄ SKATINANTYS HORMONAI, IMPORTO IR DĖL JUNGTINIŲ VALSTIJŲ KAI KURIEMS EUROPOS SĄJUNGOS PRODUKTAMS TAIKOMŲ PADIDINTŲ MUITO TARIFŲ (2014 M.),

               DALIES SKYRIMO JUNGTINĖMS VALSTIJOMS

               Jungtinės Amerikos Valstijos ir Europos Sąjunga, 2013 m. spalio 21 d. Jungtinių Amerikos Valstijų ir Europos Sąjungos atnaujinto susitarimo memorandumo dėl galvijienos iš galvijų, kuriuos auginant nebuvo naudoti tam tikri augimą skatinantys hormonai, importo ir dėl Jungtinių Valstijų kai kuriems Europos Sąjungos produktams taikomų padidintų muito tarifų (toliau – 2014 m. SM), Susitariančiosios Šalys, susitarė:

               1 straipsnis

               Tikslai

               Susitarimo tikslai:

               1.Jungtinėms Valstijoms skirti dalį aukštos kokybės galvijienos 45 000 metrinių tonų produkto masės dydžio autonominės tarifinės kvotos, nurodytos 2014 m. SM II straipsnio 4 bei 5 dalyse ir VI straipsnyje, ir

               2.papildyti arba pakeisti tam tikras Susitariančiųjų Šalių teises ir pareigas, nurodytas 2014 m. SM III, IV, V, VII ir VIII straipsniuose.

               2 straipsnis

               Paskirstymas pagal kvotą

               1.Europos Sąjunga iš 1 straipsnyje nurodytos 45 000 metrinių tonų dydžio tarifinės kvotos Jungtinėms Valstijoms skiria 35 000 metrinių tonų. Likęs 10 000 metrinių tonų kiekis paskirstomas visoms kitoms šalims. Tarifinė kvota palaipsniui naudojama septynerių metų laikotarpį (įgyvendinimo laikotarpį), kaip nurodyta toliau:

                        Jungtinės Valstijos

                        Visos kitos šalys

                        1 metai

                        18 500 metrinių tonų

                        26 500 metrinių tonų

                        2 metai

                        23 000 metrinių tonų

                        22 000 metrinių tonų

                        3 metai

                        25 400 metrinių tonų

                        19 600 metrinių tonų

                        4 metai

                        27 800 metrinių tonų

                        17 200 metrinių tonų

                        5 metai

                        30 200 metrinių tonų

                        14 800 metrinių tonų

                        6 metai

                        32 600 metrinių tonų

                        12 400 metrinių tonų

                        7 ir vėlesni metai

                        35 000 metrinių tonų

                        10 000 metrinių tonų

               2.Siekiant tikrumo pažymėtina, kad Jungtinėms Valstijoms skirtai tarifinės kvotos daliai taikomos 2014 m. SM II straipsnio 1 dalyje nurodytos pagrindinės prievolės, įskaitant nulio (0) procentų muito normą.

               3.Metinis tarifinės kvotos dydis vienodai suskirstomas į keturis ketvirtinius laikotarpius. Kvotos metai prasideda liepos 1 d. ir baigiasi birželio 30 d.

               Jei Susitarimo įsigaliojimo diena yra ne liepos 1 d., įgyvendinimo laikotarpio 1 metai prasideda kito kvotos metų ketvirtinio laikotarpio pirmąją dieną ir tęsiasi keturis iš eilės einančius ketvirtinius laikotarpius
                  1
               . Visi tų kvotos metų ketvirtiniais laikotarpiais, buvusiais iki 1 metų pirmosios dienos, nepanaudoti kiekiai pridedami prie įgyvendinimo laikotarpio 1 metų pirmuoju ketvirtiniu laikotarpiu turimų kiekių. Šie kiekiai proporcingai, atsižvelgiant į Jungtinėms Valstijoms ir visoms kitoms šalims tenkančias bendro tarifinės kvotos kiekio dalis, pridedami prie joms skirtų kiekių.

               3 straipsnis

               Kvotos valdymas

               Jungtinėms Valstijoms skirtą aukštos kokybės jautienos tarifinės kvotos dalį Europos Sąjunga administruoja vadovaudamasi eiliškumo principu. Europos Sąjunga deda visas pastangas Jungtinėms Valstijoms skirtą tarifinės kvotos dalį administruoti taip, kad importuotojai galėtų ja visa pasinaudoti. Šiuo straipsniu pakeičiamas 2014 m. SM III straipsnis.

               4 straipsnis

               Ginčas byloje „EB – hormonai“

               1.Jungtinių Valstijų atstovas prekybos klausimais, vadovaudamasis 1974 m. Prekybos akto su pakeitimais 306 skirsnio c punktu, užbaigia 2016 m. gruodžio mėn. pradėtą procesą tvirtai nusprendęs iš naujo nesiimti veiksmų siekiant pasinaudoti dokumente WT/DS26/21 nurodytu leidimu. Jungtinės Valstijos savo sprendimą paskelbia ne vėliau kaip tą dieną, kurią įsigalioja 2 straipsnyje nurodytos 1 metais šalims skiriamos kvotos.

               2.2 straipsnio 1 dalyje nurodytu įgyvendinimo laikotarpiu, 4 straipsnio 3 dalyje nurodytu peržiūros laikotarpiu ir tol, kol bus pranešta apie 4 straipsnio 3 dalyje nurodytą abi puses tenkinantį sprendimą:

               (a)Susitariančiosios Šalys neprašo, kad pagal Pasaulio prekybos organizacijos (toliau – PPO) Susitarimo dėl ginčų sprendimo taisyklių ir tvarkos (toliau – Susitarimas dėl ginčų sprendimo) 21 straipsnio 5 dalį ginčui byloje „Europos Bendrijos – su mėsa ir mėsos produktais susijusios priemonės (hormonai)“ (WT/DS26) (toliau – byla „EB – hormonai“) spręsti būtų sudaryta kolegija;

               (b)Jungtinės Valstijos nesustabdo tarifų nuolaidų taikymo Europos Sąjungai ir nenustoja vykdyti susijusių įsipareigojimų, kurių vykstant ginčui byloje „EB – hormonai“ leido netaikyti ir nevykdyti PPO ginčų sprendimo taryba, atsižvelgdama į Jungtinių Valstijų prašymą, grindžiamą Susitarimo dėl ginčų sprendimo 22 straipsnio 7 dalimi (WT/DS26/21).

               3.Ne vėliau kaip per dešimt (10) metų nuo Susitarimo įsigaliojimo dienos Jungtinės Valstijos ir ES susitinka atlikti tarifinių kvotų taikymo peržiūrą ir ją atlikusios siekia rasti abi puses tenkinantį sprendimą, apie kurį pagal Susitarimo dėl ginčų sprendimo 3 straipsnio 6 dalį turi būti pranešta PPO ginčų sprendimo tarybai. Peržiūra baigiama ne vėliau kaip per 11 metų nuo Susitarimo įsigaliojimo dienos. Šia nuostata pakeičiamas 2014 m. SM IV straipsnis.

               4.Jei Susitariančiosios Šalys per 11 metų nuo Susitarimo įsigaliojimo dienos bendro pranešimo apie tokį abi puses tenkinantį sprendimą PPO ginčų sprendimo tarybai nepateikia, bet kuri Susitariančioji Šalis pagal 6 straipsnio 1 dalį Susitarimą gali nutraukti.

               5 straipsnis

               Patikros vietoje

               Komisija gali prašyti, kad Jungtinių Valstijų Vyriausybė leistų Komisijos atstovams Jungtinėse Valstijose atlikti patikras vietoje su sąlyga, kad tokios patikros vietoje atliekamos nediskriminuojant kitų šalių tiekėjų. Šios patikros atliekamos kartu su Jungtinių Valstijų kompetentingomis institucijomis.

               6 straipsnis

               Pasitraukimas ir jo poveikis

               1.Bet kuri Susitariančioji Šalis gali pasitraukti iš Susitarimo kitai Šaliai pateikusi rašytinį pranešimą. Susitarimas nutraukiamas praėjus šešiems mėnesiams nuo dienos, kurią tą pranešimą gavo kita Susitariančioji Šalis. Pasitraukimas iš Susitarimo nereiškia pasitraukimo iš 2014 m. SM, nebent Susitariančiosios Šalys aiškiai pareiškia apie tokį ketinimą.

               2.Pasitraukimas iš 2014 m. SM pagal jo V straipsnio 4 dalį reiškia pasitraukimą iš Susitarimo. Susitariančiosios Šalys 2014 m. SM II straipsnyje išdėstytų pagrindinių prievolių laikosi šešis mėnesius nuo to SM V straipsnio 4 dalyje nurodyto pranešimo apie pasitraukimą pateikimo dienos.

               3.Jei 4 straipsnio 3 dalyje nurodytas pranešimas apie abi puses tenkinantį sprendimą PPO ginčų sprendimo tarybai nepateikiamas, nė viena Susitarimo nuostata nelaikoma keičiančia Susitarime dėl ginčų sprendimo nustatytas atitinkamas bet kurios Susitariančiosios Šalies teises ar pareigas, susijusias su byla „EB – hormonai“.

               4.Nė viena Susitarimo nuostata nelaikoma suteikiančia asmenims teisių ar nustatančia jiems prievolių, išskyrus pačių Susitariančiųjų Šalių tarpusavyje nustatytas teises ir prievoles, ir nelaikoma suteikiančia teisę Susitarimu tiesiogiai remtis teismuose ir Susitariančiųjų Šalių vidaus teisinėse sistemose.

               5.Susitarimas įsigalioja kitą dieną po to, kai abi Susitariančiosios Šalys viena kitai praneša, kad jų įsipareigojimų pagal 2 straipsnį ir 4 straipsnio 1 dalį laikymuisi užtikrinti reikalingos vidaus procedūros yra baigtos.

               TAI PALIUDYDAMI Susitarimą pasirašė toliau nurodyti atitinkamų Vyriausybių tinkamai įgalioti asmenys.

               SUDARYTA [VIETA] [DATA] dviem egzemplioriais anglų kalba, kuri yra autentiško Susitarimo teksto kalba.

               Jungtinių Amerikos Valstijų vardu

                     Europos Sąjungos vardu

                     (1)

                        Tai reiškia, kad, jei Susitarimas įsigalioja tam tikrų kvotos metų n ketvirtinio laikotarpio pradžioje, 1 metų kvotos kiekį galima naudoti keturis ketvirtinius laikotarpius iš eilės, jį vienodai paskirsčius tiems ketvirtiniams laikotarpiams, pradedant tų kvotos metų n ketvirtiniu laikotarpiu ir baigiant kitų kvotos metų n-1 ketvirtiniu laikotarpiu. 2 ir vėlesnių metų kvotų kiekius galima naudoti keturis ketvirtinius laikotarpius iš eilės, juos vienodai paskirsčius tiems ketvirtiniams laikotarpiams, pradedant kitų kvotos metų n ketvirtiniu laikotarpiu.